ওলা-উবেরের বিরুদ্ধে বেলাগাম হারে সার্জ ফেয়ার নেওয়ার অভিযোগ উঠছে দীর্ঘদিন ধরে। দিন কয়েক আগেই ভাড়া নিয়ন্ত্রণের জন্য ওলা-উবেরকে চিঠি দেয় রাজ্য সরকার। এবার পরিবহণ দফতরকে নিজেদের জবাব জানাল উবের কর্তৃপক্ষ।

এই বিষয়ে অন্যান্য খবর

কলকাতায় যাত্রীদের পকেট কাটছে ক্যাব, বড় অভিযোগ আদালতে


তাঁরা জানিয়েছেন, মানুষের প্রয়োজনে অতীতে এই ধরনের পদক্ষেপ নিয়েছেন তাঁরা। জরুরি পরিস্থিতি তৈরি হলে ‘ডায়নামিক প্রাইসিং’ বন্ধ করেছেন বা বিনামূল্যে বিশেষ যাত্রার ব্যবস্থা করেছেন। দার্জিলিং-এর অশান্ত সময়েও এমন ব্যবস্থা তাঁরা করেন বলে জানিয়েছেন। তবে ব্যস্ত সময়ে যাত্রীদের প্রয়োজনের কথা মাথায় রেখেই সার চার্জ রাখতে হয়, বক্তব্য উবের কর্তৃপক্ষের।
ভবিষ্যতের জন্য আরও যেসব সিদ্ধান্ত তাঁরা নিয়েছেন, সেই ব্যাপারেও রাজ্য সরকারকে জানানো হয়েছে উবের কর্তৃপক্ষের তরফ থেকে। একই সঙ্গে বাইক-ট্যাক্সি পারমিট বা ‘গতিধারা’-র মতো প্রকল্পের প্রসারে নানা পরামর্শ দিয়েছেন তাঁরা।
দিন কয়েক আগেই ওলা ও উবেরকে চিঠি দিয়ে পরিবহণ দফতর বেশ কিছু প্রশ্নের জবাব চায়। পনেরো দিনের মধ্যে দুই সংস্থাকে জবাব দিতে বলা হয়েছিল। ওলা ইতিমধ্যেই জবাব দিয়েছে। এবার উবেরের পক্ষ থেকেও জবাব মিলল।